Klaipėdos rajono savivaldybės tarybos nario Nerijaus Galvanausko

veiklos ataskaita už 2015 metus

2016-11-07, Gargždai

Klaipėdos rajono Liberalų sąjūdžio partijos skyriaus kandidatų sąrašas gavo daugiausia balsų iš visų partijų 2015 m. kovo 1 d. savivaldos rinkimuose, mūsų kandidatas į merus Audronė Balnionienė pateko į II turą, rinkėjai mūsų komandai patrigubino atsakomybės kiekį – Savivaldybės taryboje liberalias idėjas atstovauja šeši tarybos nariai – Nerijus Galvanauskas, Dainius Šatkus, Audronė Balnionienė, Aušra Norvilienė, Algirdas Liaudanskis bei Aivaras Vasylius.

Darbą savivaldybėje pradėjome pagal atitinkamas kompetencijas – asmeniškai norėjau ir tapau Savivaldybės tarybos Ekonomikos ir biudžeto komiteto nariu, Strateginio planavimo komisijos nariu, kelių savivaldybės programų (Tarptautinių projektų, Didelio sportinio meistriškumo klubų sportinės veiklos) komisijų nariu. Sąmoningai nepareiškiau noro dalyvauti daugelio kitų komisijų, programų veikloje, suteikdamas progą kitiems liberalų sąjūdžio frakcijos nariams aktyviau dalyvauti jose bei susipažinti su jų veikla. Sutikau dalyvauti Jaunimo reikalų tarybos veikloje, asmeniškai paprašytas šios tarybos pirmininko.

Praleidau 1 iš 10 savivaldybės Tarybos, 1 iš 9 Ekonomikos ir Biudžeto komiteto posėdžių, vieną Strateginio planavimo komisijos, Didelio sportinio meistriškumo klubų sportinės veikos komisijos, posėdžius, nes buvau išvykęs į komandiruotes užsienyje. Asmeniškai gailiuosi dėl to, kad negalėjau dalyvauti Jaunimo reikalų tarybos daugelyje posėdžių dėl to, kad dauguma jų sutapo su darbinėmis komandiruotėmis kiekvieno mėn. pirmąją savaitę.

Rinkimų metų liberalai vieninteliai iš tradicinių partijų pateikė ne bendrąją partijos programą, bet skyriaus ir rinkimų štabo parengtą 10 pagrindinių darbų ateinantiems ketveriems metams.

Kam pritarėme, ką pavyko įgyvendinti mūsų ir ne tik mūsų valia pilnai arba iš dalies:

1. A. Vasyliaus parengta tvarka, kuri suteikė galimybę žmonėms iniciuoti savivaldybės kelių, šaligatvių ir t.t. remontą, įrengimą, dalinai prisidedant žmonėms ir įmonėms savomis lėšomis.
2. A. Norvilienės parengta tvarka, kuria siekiama iš savivaldybės biudžeto dalinai finansuoti privačius vaikų darželius, skatinti jų steigimąsi bei taip sumažinti eiles vaikų, nepatenkančias į savivaldybes darželius.
3. VšĮ “Gargždų futbolas” iniciatyva pradėtas įgyvendinti dirbtinės futbolo dangos aikštelių įrengimas. 2016 m. tokios aikštelės atnaujintos šalia Dovilų, Veiviržėnų bei Gargždų „Vaivorykštės“ mokyklų. Sieksime programos tęstinumo 2017 m.
4. Trys naujos skrydžių bendrovės pradėjo vykdyti skrydžius iš Palangos oro uosto į Londoną, Varšuvą. Padidintas skrydžių skaičius į Rygą ir Kopenhagą, iš kurių galima pasiekti beveik visus Europos miestus.

Kam nepritarėme, ko nepavyko sustabdyti:

1. Tarybos ir sekretoriato išlaidų didėjimas – 2015 m. įsteigtas didelės apimties darbuotojų skaičiumi sekretoriatas, padidintos išmokos tarybos nariams, padidino naštą savivaldybės biudžetui daugiau nei 100 tūkst. Eur, tačiau nuo to savivaldybės darbo kokybė nepadidėjo
2. Lapių vaikų globos namai – nepritarėme pasiūlytai idėjai projektuoti ir statyti vaikų namus (iki 25 vaikų) už 700 tūkst. Eur. Remdamiesi mūsų valstybės ir vakarų šalių strategija ir patirtimi, pasiūlėme nupirkti šiems vaikams atskirus butus ar sodybas, kad jie nebūtų koncentruojami vienoje vietoje.
3. Nepritarėme kelių Tarybos narių iniciatyvai papildyti naujais keliais/gatvėmis susisiekimo infrastruktūros plėtos planą („savivaldybės kelių įrengimo ir remonto planą“), nes jis iki tol buvo parengtas seniūnaičių, seniūnų siūlymais, daug labiau plačiai išdiskutuotas, be to, visų plane esančių kelių nepavyks įgyvendinti iki 2020 m. Beje minėti Tarybos nariai pasiūlė tas gatves ir kelius, kuriuose patys arba šalių jų gyvena.
4. Nepritarėme steigti naujus etatus, didinti įstaigų finansavimą be analizės ir poreikių įvertinimo, alternatyviai siūlėme didinti programinį finansavimą (konkurso būdu paskirtos lėšos nevyriausybinėms ir biudžetinėms organizacijoms).

Liberalų sąjūdžio frakcijos pirmininkas Nerijus Galvanauskas

Klaipėdos raj. savivaldybės taryboje